5 Bangwe ba ka gakgamadiwa ke go itse gore Jehofa Modimo, ene yo o kwa godimo e bile a galalela go gaisa mo lobopong, ke ene sekao se segolo thata sa boikokobetso. Kgosi Dafide o ne a bua jaana a bua le Jehofa: “O tla nnaya thebe ya gago ya poloko, mme seatla sa gago sa moja se tla ntshegetsa, mme boikokobetso jwa gago bo tla ntira mogolo.” (Pesalema 18:35) Fa Dafide a ne a tlhalosa boikokobetso jwa ga Jehofa, o ne a dirisa lefoko la Sehebera le tota le kayang “go obegela kwa tlase.” Kwantle ga lefoko “boikokobetso,” go na le mafoko a mangwe a a amanang le lefoko leo e leng “boingotlo,” “bopelonomi” le “go ikisa kwa tlase.” Ka jalo Jehofa o ne a bontsha boikokobetso fa a ne a ikisa kwa tlase gore a dirisane le monna yo o sa itekanelang e bong Dafide a bo a mo dirisa jaaka kgosi e e mo emelang. Jaaka mafoko a a tlhagang fa godimo ga kgaolo ya Pesalema 18 a bontsha, Jehofa o ne a sireletsa a bo a tshegetsa Dafide, a mo golola “mo seatleng sa baba ba gagwe botlhe le mo seatleng sa ga Saulo.” Dafide le ene o ne a itse gore bogolo bope kgotsa kgalalelo epe e a neng a ka nna le yone e le kgosi o ne a ka e bona ka gore Jehofa ka boikokobetso a mo thuse. Go lemoga seno go ne ga thusa Dafide gore a nne a ikokobeditse.